ประกาศใช้กฎอัยการศึก

ประกาศใช้กฎอัยการศึก 
ประกาศใช้กฎอัยการศึก[๑]
 

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔ สิงหาคม พุทธศักราช ๒๔๘๐)
อาทิตย์ทิพอาภา
พล.อ. พิชเยนทรโยธิน

ด้วยทรงพระราชดำริว่า
เนื่องจากการรุกรานของประเทศอินโดจีนฝรั่งเศส
ประเทศไทยต้องใช้กำลังบางส่วนป้องกันแล้วซึ่งทหาร ตำรวจ พลเรือน
ตลอดจนประชาชนชาวไทยทุกถ้วนหน้า ต้องอุทิศกำลังกาย กำลังความคิด กำลังทรัพย์ ตลอดจนชีวิตและเลือดเนื้อ
ร่วมสามัคคีเป็นน้ำหนึ่งใจเดียวกันสู้รบเพื่อคุ้มครองป้องกันชาติไทยให้สถิตสถาพรรุ่งเรืองเป็นอิสระภาพสงบเรียบร้อยอยู่สืบไป
และในภาวะเช่นนี้มีเหตุอันจำเป็นต้องประกาศใช้กฎอัยการศึก
เพื่อจะได้รักษาความเรียบร้อยปราศจากภัย ซึ่งมีมา ดังกล่าวแล้ว

คณะผู้สำเร็จราชการแทนพระองค์
ในพระปรมาภิไธยสมเด็จพระเจ้าอยู่หัว อาศัยอำนาจตามรัฐธรรมนูญแห่งราชอาณาจักรไทย
มาตรา ๕๓ และพระราชบัญญัติกฎอัยการศึก พุทธศักราช ๒๔๕๗ มาตรา ๒
จึงมีพระบรมราชโองการโปรดเกล้าฯ ประกาศใช้กฎอัยการศึกในพื้นที่ จังหวัดเชียงราย
จังหวัดน่าน จังหวัดอุตรดิตถ์ จังหวัดเลย จังหวัดชัยภูมิ จังหวัดอุดร
จังหวัดหนองคาย จังหวัดขอนแก่น จังหวัดนครพนม จังหวัดร้อยเอ็ด จังหวัดมหาสารคาม
จังหวัดสกลนคร จังหวัดนครราชสีมา จังหวัดอุบลราชธานี จังหวัดศรีสะเกษ
จังหวัดสุรินทร์ จังหวัดบุรีรัมย์ จังหวัดปราจีนบุรี จังหวัดฉะเชิงเทรา จังหวัดนครนายก
จังหวัดระยอง จังหวัดชลบุรี จังหวัดจันทบุรี จังหวัดตราด ตั้งแต่วันที่ ๘ มกราคม
พุทธศักราช ๒๔๘๔ เวลา ๖.๐๐ นาฬิกา เป็นต้นไป

ประกาศมา ณ วันที่ ๗ มกราคม
พุทธศักราช ๒๔๘๔ เป็นปีที่ ๘ ในรัชกาลปัจจุบัน


ผู้รับสนองพระบรมราชโองการ
พิบูลสงคราม
นายกรัฐมนตรี







































สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๕๘/-/หน้า ๕๔/๗ มกราคม ๒๔๘๔